የኢትዮጵያ ሪኢንሹራንስ ኩባንያ በሚቀጥለው ሳምንት ሥራ ይጀምራል
የኢትዮጵያ ሪኢንሹራንስ ኩባንያ አክሲዮን ማኅበር በሚቀጥለው ሳምንት በይፋ ሥራ ሊጀምር ነው፡፡ በኢትዮጵያ በጠለፋ ዋስትና አገልግሎት ዘርፍ የመጀመርያ ሆኖ የተመዘገበው ይህ ኩባንያ፣ በአገር ውስጥ የሚገኙት የፋይናንስ ተቋማት ባለአክሲዮን ሆነው ባለፈው ጥቅምት 2008 ዓ.ም. መሥራች ጉባዔውን ማካሄዱ ይታወሳል፡፡ኩባንያው ባለፉት ወራት ወደ ሥራ ለመግባት የሚያስችለውን የብቃት ማረጋገጫ መረጃዎች ለኢትዮጵያ ብሔራዊ ባንክ በማቅረብ ፍቃድ ማግኘት በመቻሉ በሚቀጥለው ሳምንት ወደ ሥራ ይገባል፡፡የሪኢንሹራንስ ኩባንያው ሥራ የሚጀምረው ከ600 ሚሊዮን ብር በላይ በሆነ ካፒታል ሲሆን፣ የተፈቀደ ካፒታሉ ግን አንድ ቢሊዮን ብር ነው፡፡ ሁሉንም የኢንሹራንስ ኩባንያዎችና የተወሰኑ ባንኮችን በመሥራች አባልነት በመያዝ የተቋቋመው ይህንን ኩባንያ በዋና ሥራ አስፈጻሚነት እንዲመሩ ደግሞ የኢትዮጵያ መድን ድርጅት ዋና ሥራ አስፈጻሚ አቶ ወንድወሰን ይተፋ መሰየማቸው ይታወሳል፡፡ከሰኔ 24 ቀን 2008 ዓ.ም. ጀምሮ ወደ አዲሱ ቢሯቸው የሚያመሩት አቶ ወንድወሰን፣ ከኢትዮጵያ መድን ድርጅት ዋና ሥራ አስፈጻሚነታቸውን በይፋ ይለቃሉ፡፡አቶ ወንድወሰን የኢትዮጵያ መድን ድርጅት ዋና ሥራ አስፈጻሚነታቸውን እንደሚለቁ ይፋ ከተደረገ ከአንድ ወር በላይ የቆየ ቢሆንም፣ እስካሁን ድረስ እሳቸውን የሚተካ ዋና ሥራ አስፈጻሚ ግን አልተሰየመም፡፡አቶ ወንድወሰን ወደ አዲሱ ቢሯቸው ለመግባት ከአምስት ቀን ያልበለጠ ጊዜ የቀራቸው ቢሆንም፣ እስካሁን ድረስ ለኢትዮጵያ መድን ድርጅት ዋና ሥራ አስፈጻሚ ያለመሰየሙ ግን እያነጋገረ ነው፡፡እንደ ምንጮች ገለጻ፣ መንግሥታዊ የፋይናንስ ተቋማትን የሥራ መሪዎች የሚሾመው የኢትዮጵያ የፋይናንስ ተቋማት ኤጀንሲ አዲሱን የመድን ድርጅት ዋና ሥራ አስፈጻሚ በቀጣይ ቀናት ያሳውቃል ተብሎ ይጠበቃል፡፡አቶ ወንድወሰንም እሳቸውን የሚተካው ዋና ሥራ አስፈጻሚ በሚቀጥለው ሳምንት እንደሚታወቅ ገልጸው፣ እሳቸው ግን በቀጣዩ ሳምንት የአዲሱን ኩባንያ ሥራ እንደሚያስጀምሩ አስታውቀዋል፡፡ይህ የጠለፋ ዋስትና ኩባንያ የአገሪቱ ኩባንያዎች ከዓመታዊ ገበያቸው እስከ 30 በመቶ የሚሆነውን ለውጭ የጠለፋ ዋስትና ሰጪዎች በውጭ ምንዛሪ እንዲያወጡ ሲያስገድዳቸው ቆይቷል፡፡ የኩባንያው መመሥረት ግን እንዲህ ያለውን ወጪ ያስቀራል ተብሎ ይጠበቃል፡፡